ได้รับเชิญจากทางห้องอาหารให้มาชิม
และกำชับว่าไม่ต้องอวย ไม่ดีตรงไหนบอกได้เลยจะได้ปรับปรุง
ผมก็ชอบสิครับ ^_^ จัดให้ตามประสงค์

ก่อนมาก็ได้ทำการบ้านก่อนเล็กน้อยโดยอ่านจากรีวิวก่อนๆ 
จนรู้สึกว่า พอจรดนิ้วจะพิมพ์ก็ไม่เหลืออะไรจะบอกกล่าวต่อแล้ว
เพราะคนอื่นๆ สาธยายไปซะหมดเปลือก และก็เห็นด้วยหลายๆ รีวิว
เลยจัดรูปถ่ายให้แบบเต็มๆ นะครับ  บรรยายเท่าที่จำได้ละกัน

ตอนมาร้านก็เดินมาจาก CTW มาแยกประตูน้ำข้ามคลองมาแล้วเลี้ยวซ้าย
เข้าประตูที่อยู่ข้างๆ Starbuck จะมีลิฟท์ ขึ้นมาชั้น 6 เลยครับ
การตกแต่งร้านสะอาดสะอ้าน 
แขกที่มาทานก็เป็นชาวต่างชาติและบรรดาหนุ่มสาวออฟฟิศ

ก้าวแรกที่เข้ามาจะเจอขนมหวานดักหน้าก่อนโต๊ะใหญ่ เดี๋ยวค่อยว่ากัน
เดินถ่ายทั่วๆ ไลน์แล้วไปหาโต๊ะนั่ง 
อยากได้ที่แสงสว่างๆ จะได้ถ่ายรูปสวยๆ แต่คิดผิดครับ
เพราะไอแดดตอนเที่ยงส่องเข้าหน้าต่างมาร้อนพอสมควร แต่ม่านช่วยได้ครับ
มองออกไปภายนอกระเบียงก็เห็นโรงปูนและห้าง CTW 
ไม่ค่อยเจริญหูเจริญตาครับ ถ้าผมเป็นเจ้าของโรงแรม มีเงินหน่อยจะไปซื้อให้หมด
อยากนั่งแบบ Open Air ก็มีที่นั่งให้นะครับ (ดูรูปประกอบ)
จุดนั่งที่ดีผมว่าข้างใน ใกล้ๆ ไลน์อาหารนะครับ เดินไม่ไกลด้วย

สำหรับอาหารที่หลายๆ คนว่าพระเอกคือหมูกรอบ, หมูแดง และเป็ดย่าง
ซึ่งก็ไม่เสียชื่อครับ แต่อย่าคาดหวังว่าจะว้าวนะครับ
ผมขอชมว่าอร่อยอย่างที่ควรเป็นสำหรับโรงแรมระดับนี้ครับ 
รักษารสชาตินี้ไว้ได้จะมีแขกคงที่อย่างนี้ครับ แต่ถ้าทำหมูกรอบได้ "ว้าว" เลย
อาจทำให้คนอยู่ฝั่งธนฯ ต้องขับรถถ่อมาทาน 
หรือเดินๆ ช้อปที่ CTW ต้องคิดถึงและเดินฝ่าแดดมาฝากท้องที่นี่ครับ
(ผมไม่รู้นะว่าร้านอาหารจีนที่ผมถ่อขับรถข้าม กทม.ไปทานหมูกรอบเค้าทำงัย แต่ผมว้าวจริงๆ)

ตลอดมื้อ เดินตักอาหารต่างๆ ตามรูปที่ลงไว้อย่างเอร็ดอร่อยครับ
พิซซ่า  - มีเตาอบให้เห็นๆ เลยครับ แป้งบางกรอบ กำลังดี
ซูชิ - ไม่ใช่เป้าหมายครับ มีประดับไลน์เป็นพิธี ไม่มีซาซิมิด้วย
สารพัดยำ - รสชาติแซ่บ ถึงเครื่องครับ
เกี๊ยวน้ำ - ตักมาเลยครับ อร่อย ทานได้
ติ่มซำ - ไม่ค่อยร้อนครับ ส่วนตัวชอบฉ่ำๆ ร้อนๆ 
ซี่โครงหมูอบเต้าซี่ - เนื้อนุ่ม รสชาติดีครับ เป็นอย่างนึงที่ต้องมาลอง
ราดหน้า - เป็นอีกอย่างที่ต้องตักครับ (กระซิบว่า Marketing ยังตักมาทานเองเลย)

รสชาติโดยรวมใช้ได้ ฝากท้องได้เลยครับ เหมาะจะพาหมู่คณะมาสังสรรค์มื้อเที่ยง
ไม่ต้องกลัวว่าสมาชิกจะไม่อิ่มหรือไม่อร่อยถูกปาก 
เพราะมีทั้งอาหารรสชาติไม่จัด ไปจนถึงยำรสแซ่บ
วันนี้ก็มีคณะหนึ่ง เกือบเต็มห้องอาหาร ทานเสร็จ มีเค้กวันเกิดด้วย
แอบคิดอยู่เลยว่าถ้าเป็นงานที่เรามีส่วนร่วมคงสนุกขึ้นอีกโข

ของเด็ดอยู่ที่ขนมครับ
ทางห้องอาหารจะนำขนมที่เคยทำประกวดและได้รางวัลมาประดับบนโต๊ะขนมด้วย
ขออนุญาตกล่าวถึงเท่าที่จำได้นะครับ
มูสมะม่วง - หอม ไม่หวานมาก 
ฟักทองแกงบวด - ต้มได้คงรูป แต่พอโดนลิ้นก็แตกตัวละลายเลย ชอบมากครับ
ไอศกรีม - วันนี้มีวานิลลากับมะม่วงครับ อร่อยครับ มี Topping ให้เลือกเยอะเลย
ผลไม้ จุ่มช้อคโกแล้ตฟองดูว์ - ช้อคโกแล้ตใสไปนิดนึงครับ ชอบแบบข้นๆ เข้มๆ คลั่กๆ
บราวนี่ - ของที่นี่อร่อยครับ ไม่แฉะ ไม่แห้ง พอดี๊ พอดี
เค้ก - ชิมอย่างละนิดอย่างละหน่อย รสชาติดีครับ ไม่หวานมาก
ส่วนตัวคิดว่าใครชอบขนม มาทานขนมอย่างเดียวก็คุ้มแล้วครับ

สรุปแว่...

ถ้าผมมีแผนจะเลี้ยงสังสรรค์มื้อเที่ยงพรรคพวกในออฟฟิศ แล้วไม่ขี้เกียจเดินจนเกินไปนัก
จะพามาทานที่นี่ซักครั้งครับ เพราะราคาไม่แพงจนเกินไป
ให้ความสนใจพูดคุยกับคนในกลุ่มมากกว่าที่จะทอดสายตาเอ้อระเหยชมวิวครับ

อาหารดี บริการดี บรรยากาศดี ขาดที่ทัศนียภาพนะครับ เลยเหลือ 4 ดาว ^_^